**Ministru kabineta noteikumu projekta**

 **„Noteikumi par veselības pārbaudi personām, kuras pretendē uz speciālo atļauju pieejai valsts noslēpumam”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „Noteikumi par veselības pārbaudi personām, kuras pretendē uz speciālo atļauju pieejai valsts noslēpumam” (turpmāk – Noteikumu projekts) izstrādāts ar mērķi noteikt prasības personas, kura pretendē uz speciālo atļauju pieejai valsts noslēpumam (turpmāk – pretendents), veselības pārbaudei. Noteikumu projekts nosaka kārtību, kādā pretendents tiek nosūtīts uz veselības pārbaudi, lai konstatētu, vai pretendentam ir/nav psihiski un uzvedības traucējumi, tai skaitā traucējumi alkohola, narkotisko, psihotropo vai toksisko vielu lietošanas dēļ, kas dod pamatu apšaubīt tā spēju ievērot valsts noslēpuma aizsardzības nosacījumus, kārtību, kādā veic pretendenta veselības pārbaudi, ārstu komisijas, kas veic pretendenta veselības pārbaudi (turpmāk – ārstu komisija), darba organizāciju un tā apmaksas kārtību, kā arī medicīniskās pretindikācijas speciālās atļaujas izsniegšanai.Noteikumu projekts stāsies spēkā vispārējā kārtībā atbilstoši Oficiālo publikāciju un tiesiskās informācijas likumam. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Likuma „Par valsts noslēpumu” 9.panta 3.2 daļa. Ministru prezidenta, veselības ministra pienākumu izpildītāja M.Kučinska 2018.gada 26.februāra rezolūcijā Nr.12/2018-JUR-22 dotais uzdevums.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  2018.gada 1.februārī Saeimā tika pieņemti grozījumi likumā „Par valsts noslēpumu”, ar kuriem tika mainīta valsts drošības iestāžu atteikuma izsniegt speciālo atļauju darbam ar valsts noslēpumu pārsūdzēšanas kārtība, kā arī dots uzdevums Ministru kabinetam noteikt medicīniskās pretindikācijas (saistībā ar psihiskiem un uzvedības traucējumiem, tai skaitā traucējumiem alkohola, narkotisko, psihotropo vai toksisko vielu lietošanas dēļ, kas dod pamatu apšaubīt personas spēju ievērot valsts noslēpuma aizsardzības nosacījumus) speciālās atļaujas pieejai valsts noslēpumam (turpmāk – speciālā atļauja) izsniegšanai, kārtību, kādā pretendents tiek nosūtīts uz veselības pārbaudi, kārtību, kādā veic pretendenta veselības pārbaudi, kā arī veselības pārbaudes komisijas darba organizāciju un tā apmaksas kārtību[[1]](#footnote-1). Ņemot vērā minēto, lai īstenotu likuma „Par valsts noslēpumu” 9.panta 3.2 daļā doto uzdevumu, Veselības ministrija ir izstrādājusi Noteikumu projektu.  Noteikumu projekta mērķis ir noteikt tiesisko regulējumu pretendenta veselības pārbaudes veikšanai, lai konstatētu, vai pretendentam ir/nav psihiski un uzvedības traucējumi, tai skaitā traucējumi alkohola, narkotisko, psihotropo vai toksisko vielu lietošanas dēļ, kas dod pamatu apšaubīt tā spēju ievērot valsts noslēpuma aizsardzības nosacījumus (turpmāk – veselības pārbaude).  Noteikumu projekta būtība ir šādu jautājumu regulējums: - kārtība, kādā pretendents tiek nosūtīts uz veselības pārbaudi: Ņemot vērā objektīvās nepieciešamības un samērības apsvērumus uz veselības pārbaudi netiks sūtīti visi pretendenti, bet tikai tie, attiecībā uz kuriem valsts drošības iestādei ir pamatotas aizdomas, ka tiem ir psihiski un uzvedības traucējumi, tai skaitā traucējumi alkohola, narkotisko, psihotropo vai toksisko vielu lietošanas dēļ, kas dod pamatu apšaubīt tā spēju ievērot valsts noslēpuma aizsardzības nosacījumus. Saņemot valsts drošības iestādes nosūtījumu uz veselības pārbadi, pretendentam būs pienākums sazināties ar ārstniecības iestādi un vienoties par pieņemšanas laiku veselības pārbaudes veikšanai divu nedēļu laikā no nosūtījuma saņemšanas dienas. Paredzēts, ka veselības pārbaudi pretendents varēs veikt, brīvi izvēloties kādu no ārstniecības iestādēm, kurai ir līgums ar attiecīgo valsts drošības iestādi par veselības pārbaudes veikšanu. Tā kā plānotais veselības pārbaudei nosūtīto pretendentu skaits nebūs liels (konkrētu skaitu nav iespējams paredzēt, bet salīdzinājumam norādāms, ka specialās atļaujas atteikumu vai anulēšanas skaits saistībā ar personas gara slimību vai atrašanos ārstniecības iestāžu uzskaitē sakarā ar alkohola, narkotisko, psihotropo vai toksisko vielu atkarību (likuma „Par valsts noslēpumu” 9.panta trešās daļas 7.punkta redakcija, kas bija spēkā līdz 2018.gada 30.jūnijam) vēsturiski bijis šāds: Satversmes aizsardzības birojam kopš 2010.gada 17 gadījumi, Militārās izlūkošanas un drošības dienestam kopš 2012.gada 9 gadījumi, savukārt Drošības policijai (pašlaik – Valsts drošības dienestam) kopš 2007.gada 14 gadījumi[[2]](#footnote-2)), no procesu organizācijas viedokļa ir vieglāk, ja valsts drošības iestādēm ir līgums ar konkrētām ārstniecības iestādēm par veselības pārbaužu veikšanu, tādējādi regulējot savstarpējās sadarbības jautājumus (piemēram, sniegto pakalpojumu apmaksas kārtību). Turklāt arī pretendentam būs ērtāk izvēlēties vienu ārstniecības iestādi no piedāvāto (ar attiecīgo valsts drošības iestādi līgumattiecībās esošo) ārstniecības iestāžu saraksta, nevis pašam meklēt ārstniecības iestādi, kurā veic veselības pārbaudi.  - ārstu komisijas darba organizācija un tā apmaksas kārtība: Ņemot vērā to, ka veselības pārbaudes veikšanai nosūtīto pretendentu skaits būs salīdzinoši neliels, plānots, ka ārstu komisijai nebūs pastāvīgs raksturs, bet tā tiks veidota atbilstoši pieprasījumam, tas ir, saņemot pretendenta pieteikumu veselības pārbaudei, ārstniecības iestādes vadītājs izveidos ārstu komisiju. Ārstu komisijas sastāvā būs vismaz viens psihiatrs un vismaz viens narkologs[[3]](#footnote-3), taču reālo komisijas sastāvu katrā konkrētajā gadījumā, tajā skaitā, ievērojot, valsts drošības iestādes norādītajā veselības pārbaudes pamatojumā ietverto informāciju, noteiks ārstniecības iestādes vadītājs. Ārstu komisijas darba organizācija būs līdzīga kā ārstu konsīlijam, kas saskaņā ar Ārstniecības likuma 1.panta 6.punktu ir ne mazāk kā triju ārstu apspriede, lai noteiktu diagnozi un turpmāko ārstēšanas taktiku, proti, ārstu komisija būs atbilstošo medicīnas nozaru speciālistu viedokļu apmaiņa (apspriede), kas satur medicīniski pamatotus secinājumus, lai, izvērtējot personas pašreizējo veselības stāvokli, vienotos par to, vai pretendentam ir/nav psihiski un uzvedības traucējumi, tai skaitā traucējumi alkohola, narkotisko, psihotropo vai toksisko vielu lietošanas dēļ, kas dod pamatu apšaubīt tā spēju ievērot valsts noslēpuma aizsardzības nosacījumus. Ārstu komisija sniegs vienotu atzinumu, kuru parakstīs visi ārstu komisijas locekļi. Paredzēts, ka samaksu par ārstu komisijas darba organizāciju, tai skaitā ārstu komisijas noteiktajiem papildu izmeklējumiem vai psiholoģiskās izpētes veikšanu vai ārstu komisijas lūgtajiem izrakstiem no pretendenta medicīniskajiem dokumentiem, un veselības pārbaudes veikšanu saskaņā ar ārstniecības iestādes maksas pakalpojumu cenrādi veiks valsts drošības iestāde, kas nosūtīja pretendentu uz veselības pārbaudi. Šāds tiesiskais regulējums noteikts, ņemot vērā to, ka atbilstoši Ministru kabineta 2018.gada 28.augusta noteikumu Nr.555 „Veselības aprūpes pakalpojumu organizēšanas un samaksas kārtība” 2.7.apakšpunktam veselības pārbaudes, kas nepieciešamas darbam vai speciālu atļauju saņemšanai, kā arī veselības pārbaudes transportlīdzekļu vadītājiem un noteiktas profilaktiskās pārbaudes neapmaksā no valsts budžeta dotācijas no vispārējiem ieņēmumiem līdzekļiem, kas piešķirti Veselības ministrijas veselības aprūpes nodrošināšanas programmai. Ņemot vērā minēto un to, ka atzinums par pretendenta veselības stāvokli (ir/nav medicīniskās pretindikācijas speciālās atļaujas izsniegšanai) ir nepieciešams attiecīgajai valsts drošības iestādei lēmuma pieņemšanai par speciālās atļaujas izsniegšanu vai atteikumu izsniegt speciālo atļauju, Noteikumu projekts nosaka, ka izmaksas, kas saistītas ar minētā atzinuma sniegšanu, ārstniecības iestādei sedz valsts drošības iestāde, kas nosūtīja pretendentu uz veselības pārbaudi. - kārtība, kādā veic pretendenta veselības pārbaudi:Ārstu komisija rakstveida atzinumu sniegs, pamatojoties uz personas pašreizējā veselības stāvokļa izvērtējumu klātienē (atbilstoši likuma „Par prakses ārstiem” 6.pantam prakses ārsts darbojas personiski un tieši). Nepieciešamības gadījumā ārstu komisija nosūtīs pretendentu veikt papildu izmeklējumus (piemēram, elektroencefalogrāfiskais izmeklējums vai datortomogrāfiskais izmeklējums), veikt psiholoģisko izpēti pie klīniskā psihologa vai iesniegt izrakstus no pretendenta medicīniskajiem dokumentiem (piemēram, ģimenes ārsta izsniegtu izrakstu no pretendenta ambulatorās kartes), kā arī lūgs pretendentu atkārtoti ierasties uz ārstu komisijas sēdi. Pēc visas nepieciešamās informācijas (piemēram, izmeklējumu rezultāti, speciālistu atzinumi, izraksti no pretendenta medicīniskajiem dokumentiem) iegūšanas ārstu komisija sniegs atzinumu par pretendenta veselības stāvokli. Atzinumu pretendents iesniegs valsts drošības iestādē, kas nosūtīja pretendentu uz veselības pārbaudi. Informācija, kas saistīta ar pretendenta veselības pārbaudi, atbilstoši Ministru kabineta 2006.gada 4.aprīļa noteikumos Nr.265 „Medicīnisko dokumentu lietvedības kārtība” noteiktajai kārtībai tiks iekļauta pretendenta medicīniskajos dokumentos, nodrošinot veselības datu glabāšanu vienuviet. Veselības pārbaudes ietvaros uz pretendentu būs attiecināmas Pacientu tiesību likumā noteiktās pacienta tiesības un pienākumi. Papildus norādāms, ka atzinumu par personas veselības stāvokli ārstu komisija nesniegs, ja to nevarēs izdarīt no ārstu komisijas neatkarīgu apstākļu dēļ (piemēram, pretendents neiesniedz ārstu komisijas noteiktos medicīniskos dokumentus vai arī pretendents neierodas uz ārstu komisijas sēdi). - medicīniskās pretindikācijas speciālās atļaujas izsniegšanai:Medicīniskās pretindikācijas speciālās atļaujas izsniegšanai ir izstrādātas sadarbībā ar psihiatrijas un narkoloģijas jomas ekspertiem, attiecīgo diagnožu sarakstu ietverot Noteikumu projekta 2.pielikumā.  |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija, valsts sabiedrība ar ierobežotu atbildību „Rīgas psihiatrijas un narkoloģijas centrs”, Latvijas Psihiatru asociācijas prezidents, Veselības ministrijas galvenais speciālists psihiatrijas jomā Elmārs Tērauds, kā arī Latvijas Narkologu asociācijas vadītāja, Veselības ministrijas galvenā speciāliste narkoloģijas jomā Astrīda Stirna (par Veselības ministrijas galvenajiem speciālistiem minētie eksperti apstiprināti ar Veselības ministrijas 2016.gada 2.augusta rīkojumu Nr.92 „Par Veselības ministrijas Galveno speciālistu institūcijas personālsastāva apstiprināšanu”).  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertais tiesiskais regulējums attiecināms uz pretendentiem, kuri tiks nosūtīti uz veselības pārbaudi, ārstniecības iestādēm, kurām būs līgums ar valsts drošības iestādi par veselības pārbaudes veikšanu, Satversmes aizsardzības biroju, Militārās izlūkošanas un drošības dienestu, kā arī Valsts drošības dienestu.  |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projektam nav ietekmes uz tautsaimniecību.Noteikumu projektam būs pozitīva ietekme uz pretendenta, kurš tiks nosūtīts uz veselības pārbaudi, veselību: gadījumā, ja veselības pārbaudes ietvaros tiks diagnosticētas līdz šim nediagnosticētas saslimšanas psihiatrijas vai narkoloģijas jomā, persona varēs uzsākt šo slimību ārstēšanu, savukārt, ja saslimšanas netiks diagnosticētas, persona būs droša, ka tai attiecīgajās jomās veselības problēmu nav. Noteikumu projekts palielinās administratīvo slogu pretendentam, kurš tiks nosūtīts uz veselības pārbaudi, kas saistīts ar pienākumu veikt veselības pārbaudi.Noteikumu projektam nav ietekmes uz administratīvo slogu ārstniecības iestādēm, kurām būs līgums ar valsts drošības iestādi par veselības pārbaudes veikšanu, šīm iestādēm paplašināsies sniegto maksas pakalpojumu klāsts. Noteikumu projektā ietvertais tiesiskais regulējums nemaina administratīvo slogu Satversmes aizsardzības birojam, Militārās izlūkošanas un drošības dienestam, kā arī Valsts drošības dienestam, jo arī līdz šim (likuma „Par valsts noslēpumu” 9.panta trešās daļas 7.punkta redakcija, kas bija spēkā līdz 2018.gada 30.jūnijam), viens no kritērijiem, lemjot par speciālās atļaujas izsniegšanu vai atteikumu izsniegt speciālo atļauju, bija pretendenta veselības stāvoklis psihiatrijas un narkoloģijas jomā. Līdz ar Noteikumu projektu mainās tikai kārtība, kādā attiecīgā informācija tiek iegūta. Papildus norādāms, ka saskaņā ar Noteikumu projekta 8.punktā noteikto paredzēts, ka izmaksas, kas saistītas ar atzinuma par pretendenta veselības stāvokli sniegšanu, ārstniecības iestādei sedz valsts drošības iestāde, kas nosūtīja pretendentu uz veselības pārbaudi. |
| 3. | Administratīvo izmaksu monetārs novērtējums | Ārstniecības iestādes pretendenta veselības pārbaudi veiks kā maksas pakalpojumu saskaņā ar ārstniecības iestādes maksas pakalpojumu cenrādi.Izmaksas, kas saistītas ar atzinuma par pretendenta veselības stāvokli sniegšanu (Noteikumu projekta 8.punkts), ārstniecības iestādei segs valsts drošības iestāde, kas nosūtīja pretendentu uz veselības pārbaudi. Saskaņā ar Valsts drošības iestāžu likuma 24. panta piekto daļu ziņas par valsts drošības iestāžu personāla skaitlisko sastāvu un iekšējo struktūru, to amatu sarakstiem, finansēm un tehnisko aprīkojumu ir valsts noslēpums, tādējādi nav iespējams aprēķināt kopējās administratīvās izmaksas saistībā ar Noteikumu projektā paredzēto regulējumu. Administratīvās izmaksas pretendentam, kurš tiks nosūtīts uz veselības pārbaudi, atbilstoši Ministru kabineta 2009.gada 15.decembra instrukcijas Nr.19 „Tiesību akta projekta sākotnējās ietekmes izvērtēšanas kārtība” 25.punktam nav jānorāda.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tiks ievietots Veselības ministrijas tīmekļa vietnē [www.vm.gov.lv](http://www.vm.gov.lv) un par to tiks veikta sabiedriskā apspriede.  |
| 2. | Sabiedrības līdzdalība projekta izstrādē | Informācija tiks aktualizēta pēc Noteikumu projekta sabiedriskās apspriedes.  |
| 3. | Sabiedrības līdzdalības rezultāti | Informācija tiks aktualizēta pēc Noteikumu projekta sabiedriskās apspriedes. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Ārstniecības iestādes, kurām būs līgums ar valsts drošības iestādi par veselības pārbaudes veikšanu, Satversmes aizsardzības birojs, Militārās izlūkošanas un drošības dienests, kā arī Valsts drošības dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Veselības ministre Ilze Viņķele

Vīza: Valsts sekretāre Daina Mūrmane – Umbraško

Kuzma 67876079

Irita.Kuzma@vm.gov.lv

1. Informācija par grozījumu likumā „Par valsts noslēpumu” mērķi un būtību ir pieejama <https://likumi.lv/ta/id/297222-grozijumi-likuma-par-valsts-noslepumu-> (skatīt sadaļas „Saistītie dokumenti” 2.punktu „Anotācija/tiesību akta projekts”) un <http://titania.saeima.lv/LIVS12/saeimalivs12.nsf/webSasaiste?OpenView&restricttocategory=1006/Lp12> (skatīt sadaļu „Nodošana komisijai”) [↑](#footnote-ref-1)
2. Skatīta 2018.gada 1.februāra likuma „Grozījumi likumā „Par valsts noslēpumu”” sākotnējās ietekmes novērtējuma ziņojuma (anotācijas) I sadaļas „Tiesību akta projekta izstrādes nepieciešamība” 2.punkta „Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība” 6.apakšpunktā ietvertā informācija. [↑](#footnote-ref-2)
3. Ārsti speciālisti, kuri atbilstoši Ministru kabineta 2009.gada 24.marta noteikumu Nr.268 „Noteikumi par ārstniecības personu un studējošo, kuri apgūst pirmā vai otrā līmeņa profesionālās augstākās medicīniskās izglītības programmas, kompetenci ārstniecībā un šo personu teorētisko un praktisko zināšanu apjomu” 203. un 243.punktam ir kompetenti diagnosticēt psihiskus un uzvedības traucējumus, tai skaitā traucējumus alkohola, narkotisko, psihotropo vai toksisko vielu lietošanas dēļ. [↑](#footnote-ref-3)